[{"text_idx": "#000000", "text": "Uned Datblygu Dysgu ac Addysgu"}, {"text_idx": "#000003", "text": "Fel arweinydd ein rhaglen PGCTHE, rwy\u2019n cadw llygad allan am adnoddau i helpu staff i addysgu\u2019n effeithiol. Mae\u2019r rhain yn cynnwys gweminarau, podlediadau, pecynnau cymorth ar-lein, cyhoeddiadau a mwy. Mae\u2019r pynciau\u2019n cynnwys dysgu gweithredol, addysgu ar-lein/cyfunol, hygyrchedd/cynhwysiant, a dylunio dysgu effeithiol yn seiliedig ar wyddoniaeth wybyddol. Rwyf wedi rhestru isod eitemau y sylwais arnynt yn ystod yr wythnos ddiwethaf. Er mwyn eglurder, ein polisi yw dangos y teitlau a\u2019r disgrifiadau yn yr iaith y cyflwynir yr adnoddau ynddi."}, {"text_idx": "#000004", "text": "Ewch i\u2019r dudalen archebu Hyfforddiant Staff i weld pa hyfforddiant a gynigir gan yr Uned Datblygu Dysgu ac Addysgu a staff eraill Prifysgol Aberystwyth. Gobeithio y bydd y crynodeb wythnosol hwn o adnoddau yn ddefnyddiol ichi. Os oes gennych unrhyw gwestiynau neu awgrymiadau, cysylltwch a\u0302\u2019n ti\u0302m ar lteu@aber.ac.uk. Efallai hefyd yr hoffech ddilyn fy nghyfrif Twitter, Mary Jacob L&T."}, {"text_idx": "#000005", "text": "Mae\u2019r Fforwm Academi yn rhoi cyfle i rannu arferion da o ran dysgu ac addysgu. Mae\u2019r Fforwm yn agored i aelodau o gymuned y Brifysgol: mae croeso i staff dysgu, tiwtoriaid uwchraddedig, staff cynorthwyol, a myfyrwyr. Bydd pob fforwm yn ystod 2020/21 yn cael ei gynnal ar-lein a gallwch sicrhau eich lle drwy\u2019r Wefan Hyfforddi Staff."}, {"text_idx": "#000007", "text": "27.01.2021 (15:00-16:30): How can I plan online and in-person activities?Yn y sesiwn hon byddwn yn trafod dulliau gwahanol o gynllunio a chynnal sesiynau mewn tri fformat gwahanol: ar-lein, wyneb yn wyneb a chyfunol. Fel rhan o\u2019r sesiwn, bydd angen i chi gydweithio mewn grw\u0302p i gynllunio gweithgaredd ar gyfer un math o ddarpariaeth. Yn dilyn y gwaith grw\u0302p byddwn yn trafod y gwahanol ddulliau a ddefnyddiwyd a\u2019u haddasrwydd ar gyfer fformat y gwahanol sesiynau. Gyda\u2019n gilydd byddwn yn ceisio adnabod pa ddulliau sy\u2019n hanfodol ar gyfer addysgu yn effeithiol mewn sesiynau ar-lein, wyneb yn wyneb a chyfunol."}, {"text_idx": "#000008", "text": "19.02.2021 (10:00-11:30): How can I make my teaching more inclusive?Yn y sesiwn hon, byddwn yn trafod y manteision a\u2019r heriau sy\u2019n ein hwynebu wrth wneud addysgu\u2019n fwy cynhwysol yn y brifysgol, a byddwn yn archwilio\u2019r syniadau hyn drwy gyfres o senarios grw\u0302p. Bydd aelod o\u2019r ti\u0302m Cymorth i Fyfyrwyr yn ymuno a\u0302 ni er mwyn rhoi trosolwg cryno o ddemograffeg myfyrwyr yn y Brifysgol; strategaethau sydd ar waith i ddelio a\u0302 materion sy\u2019n ymwneud a\u0302 chynwysoldeb; a rhai awgrymiadau ymarferol ar sut y gallech wneud eich addysgu\u2019n fwy cynhwysol."}, {"text_idx": "#000009", "text": "Byddwn hefyd yn cynnal Fforymau Academi eraill drwy gydol y flwyddyn academaidd, gan gynnwys:"}, {"text_idx": "#000010", "text": "Gobeithio y gallwch ymuno a\u0302 ni ar gyfer y fforymau. Cysylltwch a\u0302 ni os oes gennych unrhyw ymholiadau (udda@aber.ac.uk)."}, {"text_idx": "#000011", "text": "Nodwedd \u2018Tasgau\u2019 yn Blackboard \u2013 ffordd hawdd o alluogi myfyrwyr i olrhain eu cynnydd!"}, {"text_idx": "#000012", "text": "Yn ddiweddar cysylltodd aelod o staff a\u0302 ni i ofyn am gyngor ynghylch defnyddio rhestrau gwirio yn Blackboard. Tynnwyd ein sylw at nodwedd ddefnyddiol o\u2019r enw Tasgau. Rydym eisoes wedi blogio am ffyrdd o olrhain cynnydd myfyrwyr yn Blackboard drwy ddefnyddio\u2019r nodweddion \u2018adolygu\u2019 a \u2018rhyddhau addasol\u2019 sy\u2019n eich galluogi i greu llwybrau dysgu rhyngweithiol i fyfyrwyr yn eich modiwl."}, {"text_idx": "#000013", "text": "Mae\u2019r nodwedd Tasgau, sydd ar gael yn yr Offer Cwrs ar y panel Rheoli Cwrs, yn eich galluogi i greu Tasgau Cwrs, gosod eu blaenoriaeth, dyddiad cyflwyno ac olrhain nifer y myfyrwyr sydd wedi dechrau, sydd wrthi\u2019n cwblhau neu sydd wedi cwblhau\u2019r tasgau."}, {"text_idx": "#000014", "text": "Pan fyddwch wedi creu eich tasgau cwrs gallwch rannu\u2019r nodwedd Tasgau gyda\u2019r myfyrwyr mewn dwy ffordd. Gallwch naill wneud Tasgau\u2019n weladwy i\u2019r myfyrwyr yn y tab Offer ar gwrs eich modiwl:"}, {"text_idx": "#000015", "text": "Neu gallwch ychwanegu dolen i\u2019r Tasgau yn unrhyw le yn eich cwrs (Offer > Mwy o Offer). Ein hawgrym ni fyddai ei leoli yn Gwybodaeth am y Modiwl."}, {"text_idx": "#000016", "text": "Wrth gyflwyno Tasgau i\u2019ch myfyriwr gwnewch yn siw\u0302r eich bod yn gosod disgwyliadau clir:"}, {"text_idx": "#000017", "text": "Pa mor aml y dylai myfyrwyr gadw llygaid am dasgau newydd?Pa mor aml fyddwch chi\u2019n gwirio am gynnydd?Beth yw diben defnyddio\u2019r nodwedd? Byddwch yn eglur ynghylch pa mor agos y byddwch chi\u2019n monitro eu cynnydd."}, {"text_idx": "#000018", "text": "Fel y soniwyd eisoes, bydd hyn yn eich galluogi i weld sut mae myfyrwyr yn ymgysylltu a\u0302\u2019r gweithgareddau yn eich modiwlau, ond hefyd yn rhoi cyfle i\u2019r myfyrwyr eu hunain olrhain eu cynnydd eu hunain a chadw ar ben eu llwyth gwaith. Gall myfyrwyr weld eu tasgau a\u2019u gosod fel \u2018heb ddechrau\u2019 \u2018ar y gweill\u2019 neu \u2018cwblhawyd\u2019 drwy glicio ar y saeth llwyd am i lawr."}, {"text_idx": "#000019", "text": "Fel bob amser, rydym yn eich annog i roi cynnig ar y nodwedd hon yn eich modiwlau ymarfer (cewch hyd iddi o dan y tab Fy Sefydliad) a chysylltwch a\u0302 ni os oes gennych chi unrhyw ymholiadau: lteu@aber.ac.uk"}, {"text_idx": "#000020", "text": "Cymorth ar gyfer addysgu ar-lein \u2013 bant a\u0302 ni eto!"}, {"text_idx": "#000021", "text": "Gan ein bod unwaith eto\u2019n wynebu\u2019r sefyllfa o addysgu ar-lein, roeddem eisiau ailymweld a\u0302 rhai o\u2019r adnoddau a\u2019r cymorth sydd ar gael i chi."}, {"text_idx": "#000022", "text": "Y lle gorau i ddechrau fyddai ymweld a\u0302 gweddalennau Cefnogi eich Addysgu sy\u2019n cynnwys adnoddau megis:"}, {"text_idx": "#000024", "text": "Yn ail, ewch i\u2019n tudalen hyfforddi i archebu lle ar un o\u2019n cyrsiau hyfforddi:"}, {"text_idx": "#000025", "text": "Rydym hefyd yn trefnu i gynnig sesiynau hyfforddi ychwanegol ar ddefnyddio ystafelloedd trafod yn ogystal a\u0302 sesiynau e-ddysgu galw heibio bob dydd Mawrth rhwng 10:00-11:00 a dydd Iau rhwng 14:00-15:00, o 19 Ionawr tan 4 Chwefror). Mae dolenni i\u2019r sesiynau galw heibio ar gael ar ein blog."}, {"text_idx": "#000026", "text": "Yn olaf, ewch i\u2019n blog sy\u2019n cynnwys rhagor o awgrymiadau a chanllawiau:"}, {"text_idx": "#000028", "text": "I ailadrodd rhai o\u2019r pwyntiau allweddol o\u2019r adnoddau uchod, o ran addysgu ar-lein, cofiwch:"}, {"text_idx": "#000029", "text": "Gadw pethau\u2019n fyr, ni fydd myfyrwyr yn gallu canolbwyntio ar recordiad awr o hyd.Gwnewch y sesiwn yn ddiddorol, boed y sesiwn yn recordiad Panopto neu\u2019n sesiwn fyw ar Teams, mae sawl nodwedd a ffordd o hyrwyddo dysgu gweithredol yn hytrach na chreu cynnwys yn seiliedig ar drosglwyddiad.Cyfannwch eich holl elfennau addysgu, mewn darlithoedd wedi\u2019u recordio cyfeiriwch at seminarau byw, darlleniadau, canolbwyntiwch ar greu llwybr dysgu parhaus i\u2019r myfyrwyr."}, {"text_idx": "#000030", "text": "Rydym yn hyderus y bydd pob aelod o staff yn bodloni gofynion y sefyllfa bresennol yn llwyddiannus. Cysylltwch os oes gennych unrhyw ymholiadau neu awgrymiadau am hyfforddiant neu adnoddau angenrheidiol: lteu@aber.ac.uk."}, {"text_idx": "#000032", "text": "Rhag ofn na welsoch ein blog blaenorol, mae ystafelloedd trafod nawr ar gael yn Microsoft Teams. I baratoi ar gyfer addysgu yn semester 2, a chynnydd yn yr addysgu ar-lein, rydym am roi rhai awgrymiadau i chi ar sut i wneud y defnydd gorau o\u2019r Ystafelloedd Trafod. Gellir eu defnyddio\u2019n effeithiol iawn i gynorthwyo a hybu dysgu\u2019r myfyrwyr, yn ogystal a\u0302 rhoi\u2019r dewis i chi rannu grwpiau mawr o fyfyrwyr i grwpiau trafod haws eu trin."}, {"text_idx": "#000033", "text": "Yn yr un modd a\u0302\u2019n holl gyngor ynghylch dysgu ar-lein, meddyliwch beth yr hoffech i\u2019ch myfyrwyr ei wneud cyn, yn ystod, ac ar o\u0302l y gweithgaredd."}, {"text_idx": "#000034", "text": "Ymgyfarwyddwch a\u0302 sut mae\u2019r ystafelloedd trafod yn gweithio. Gellir ond cychwyn ystafelloedd trafod ar o\u0302l i\u2019r cyfarfod ddechrau. I greu ystafelloedd trafod, mae\u2019n rhaid i chi fod wedi trefnu\u2019r cyfarfod.Cynlluniwch y dasg ar gyfer y myfyrwyr a rhowch wybod iddynt beth ydyw o flaen llaw. Holwch eich hun beth yr hoffech i\u2019r myfyrwyr allu ei wneud ar o\u0302l cymryd rhan yn y gweithgaredd? A hoffech iddynt gynhyrchu unrhyw beth yn ystod yr ystafell drafod? A ydych eisiau iddynt gyflwyno unrhyw beth pan ddo\u0302nt yn o\u0302l i\u2019r brif ystafell?Sicrhewch fod eich myfyrwyr yn deall beth sydd angen iddynt ei wneud cyn iddynt fynd i\u2019r ystafelloedd trafod. Hefyd, rhowch strategaeth iddynt ar gyfer cysylltu a\u0302 chi os oes ganddynt unrhyw gwestiynau. Gellir gwneud hyn drwy ddefnyddio\u2019r nodwedd sgwrsio yn y brif ystafell. Neu gall myfyriwr ailymuno a\u0302\u2019r prif gyfarfod eto.Rhowch wybod i\u2019r myfyrwyr faint o amser sydd ganddynt yn yr ystafell drafod cyn y bydd yn rhaid iddynt ddod yn o\u0302l i\u2019r brif ystafell."}, {"text_idx": "#000035", "text": "Arfer da ar gyfer gwaith grw\u0302p ar-lein: 7 awgrym ymarferol"}, {"text_idx": "#000036", "text": "Mae gwaith grw\u0302p yn rhoi cyfle gwerthfawr i fyfyrwyr feithrin sgiliau trosglwyddadwy pwysig mewn cyfathrebu, arweinyddiaeth a deinameg grw\u0302p yn ogystal ag atgyfnerthu dysgu a dealltwriaeth. Gyda rhyngweithio wyneb yn wyneb yn gyfyngedig, gall gwaith grw\u0302p ar-lein roi cyfle i fyfyrwyr ddysgu a ffurfio perthynas a\u0302\u2019u cyfoedion."}, {"text_idx": "#000037", "text": "Er y gall myfyrwyr elwa llawer o waith grw\u0302p, gall rhai deimlo\u2019n bryderus o ganlyniad i nifer o broblemau posibl a all godi, megis anghydbwysedd cyfraniadau gan wahanol aelodau\u2019r grw\u0302p, deinameg grw\u0302p anodd a materion amserlennu (Smith et al., 2011). Fodd bynnag, mae camau y gallech eu cymryd i leddfu\u2019r materion hyn a dyma 7 awgrym ymarferol ar sut y gallech wneud gwaith grw\u0302p ar-lein yn brofiad mwy pleserus ac ystyrlon i\u2019ch myfyrwyr:"}, {"text_idx": "#000038", "text": "1. Dechrau ar yr un dudalen.Sicrhau, cyn i\u2019r gwaith grw\u0302p ddechrau, bod pob myfyriwr yn cael cyfarwyddiadau clir yn ymwneud a\u0302 sut rydych yn disgwyl i\u2019r prosiect neu\u2019r aseiniad gael ei gwblhau. Er enghraifft, sut ydych chi\u2019n disgwyl i dasgau gael eu rhannu?Mae\u2019n hanfodol eich bod yn gosod deilliannau dysgu clir. Pa wybodaeth a sgiliau y disgwylir i\u2019r myfyrwyr eu caffael drwy ymgymryd a\u0302\u2019r gwaith grw\u0302p? Gall hyn fod yn ddefnyddiol er mwyn dangos i fyfyrwyr y manteision sydd i\u2019w cael o ymgymryd a\u0302 gwaith grw\u0302p.Os yw\u2019r gwaith grw\u0302p wedi\u2019i raddio, rhowch criteria marcio manwl i\u2019r fyfyrwyr."}, {"text_idx": "#000039", "text": "2. Cadwch niferoedd grwpiau yn fach.Gall trefnu amser i gyfarfod fel grw\u0302p fod yn heriol, yn enwedig os oes rhaid cynnal cyfarfodydd ar-lein. Gall grwpiau mawr wneud trefnu cyfarfodydd yn anodd iawn felly ceisiwch gadw niferoedd grwpiau\u2019n fechan.Gallwch hefyd annog myfyrwyr i ddefnyddio offer ar-lein am ddim, fel Doodle, i\u2019w cynorthwyo i drefnu eu cyfarfodydd."}, {"text_idx": "#000040", "text": "3. Rhoi arweiniad ar sut i gynnal cyfarfodydd ar-lein.Gyda sesiynau ar-lein yn cael eu cyflwyno drwy MS Teams, dylai myfyrwyr fod yn gyfarwydd a\u0302 sut i fynychu cyfarfodydd o fewn Teams, ond ni fyddant o reidrwydd yn gwybod sut i drefnu cyfarfod eu hunain. Rhowch gyfarwyddiadau clir iddynt ar sut i wneud hyn (FAQ \u2013 Sut ydw i\u2019n sefydlu Cyfarfod Timau?)Gallech hefyd roi cyfarwyddiadau i fyfyrwyr ar sut i ddefnyddio\u2019r nodweddion cydweithredol defnyddiol o fewn Teams, megis y Bwrdd Gwyn a sut i rannu dogfennau cydweithredol."}, {"text_idx": "#000041", "text": "4. Creu gweithle rhithwir.Rhowch le rhithwir i fyfyrwyr weithio o fewn eu grwpiau, i gysylltu a\u0302\u2019i gilydd ac i rannu syniadau.Os ydych am i\u2019ch myfyrwyr allu cydweithio ar ddogfen Word, efallai yr hoffech ystyried sefydlu ti\u0302m preifat ar gyfer pob grw\u0302p o fewn MS Teams. Fodd bynnag, dylai pob asesiad aros yn Blackboard. Er mwyn i bob grw\u0302p gael ei le ei hun i weithio, gallech sefydlu grw\u0302p ar gyfer y myfyrwyr o fewn Blackboard. Mae\u2019n bwysig rhoi awgrymiadau i fyfyrwyr ar sut i wneud y defnydd gorau o\u2019u gweithle rhithwir.Gallech hefyd sefydlu bwrdd trafod ar gyfer pob grw\u0302p neu gallech greu bwrdd trafod cyffredinol ar gyfer y modiwl cyfan yn Blackboard fel y gall myfyrwyr ofyn cwestiynau i chi (FAQ: Sut ydw i\u2019n ychwanegu bwrdd trafod at fy modiwl Blackboard?)"}, {"text_idx": "#000042", "text": "5. Rhannu cyfrifoldebau arwain.Yn hytrach na chael un myfyriwr i arwain y grw\u0302p, beth am ofyn i\u2019r myfyrwyr gymryd eu tro i hwyluso ac arwain y drafodaeth ym mhob cyfarfod? Gall hyn helpu i sicrhau bod pob aelod o\u2019r grw\u0302p yn cymryd cyfrifoldeb cyfartal wrth arwain y grw\u0302p ac yn rhoi cyfle i bawb ddatblygu sgiliau arwain pwysig."}, {"text_idx": "#000043", "text": "6. Graddio.Sicrhewch bod eich myfyrwyr yn deall sut bydd y gwaith grw\u0302p yn cael ei asesu. Gellir marcio gwaith grw\u0302p naill ai yn ei gyfanrwydd, yn unigol neu\u2019n gyfuniad o\u2019r ddau (e.e. marcio\u2019r gwaith yn ei gyfanrwydd ond gan ystyried cyfraniadau unigol drwy hunanwerthusiadau a gwerthusiadau gan gymheiriaid)."}, {"text_idx": "#000044", "text": "7. Bod ar gael i roi cymorth.Efallai y bydd gwaith grw\u0302p yn heriol i rai myfyrwyr. Mae\u2019n bwysig felly bod myfyrwyr yn gwybod beth i\u2019w wneud os oes angen iddynt drafod unrhyw faterion gyda chi\u2019n gyfrinachol neu os oes ganddynt unrhyw gwestiynau sy\u2019n ymwneud a\u0302\u2019r gwaith grw\u0302p yn gyffredinol.Rhowch fanylion i fyfyrwyr ar sut a phryd y gallant gysylltu a\u0302 chi. Efallai y byddwch hefyd am sefydlu sesiynau galw heibio dewisol yn MS Teams ar gyfer y myfyrwyr lle gallant ymuno a\u0302 chi os oes ganddynt unrhyw gwestiynau."}, {"text_idx": "#000045", "text": "Smith, et al. (2011) \u2018Overcoming student resistance to group work: Online versus face-to-face\u2019, The Internet and Higher Education, 14, pp. 121\u2013128."}, {"text_idx": "#000046", "text": "Sut alla i wirio dealltwriaeth wrth addysgu ar-lein?"}, {"text_idx": "#000047", "text": "Mae gwirio dealltwriaeth myfyrwyr yn chwarae rhan hollbwysig yn y broses ddysgu ac addysgu a gall gadarnhau i\u2019r darlithydd beth sy\u2019n cael ei ddysgu tra hefyd yn rhoi cyfle i fyfyrwyr fyfyrio ar eu dysgu eu hunain. Gwirio dealltwriaeth yw un o\u2019r heriau mwyaf wrth addysgu ac mae gorfod gwneud hynny mewn ystafell ddosbarth rithwir hyd yn oed yn fwy heriol nag yn yr ystafell ddysgu draddodiadol lle addysgir wyneb-yn-wyneb! Fodd bynnag, mae sawl nodwedd ddefnyddiol o fewn MS Teams y gellir eu defnyddio i\u2019ch helpu i wirio dealltwriaeth. Dyma ychydig o awgrymiadau ar sut i wneud y mwyaf o\u2019r nodweddion hyn:"}, {"text_idx": "#000048", "text": "Y nodwedd sgwrsio (chat).Gallwch ddefnyddio\u2019r nodwedd sgwrsio mewn amrywiaeth o ffyrdd i wirio dealltwriaeth. Mae rhai syniadau\u2019n cynnwys gofyn i\u2019r myfyrwyr grynhoi cysyniad neu syniad, neu aralleirio damcaniaeth mewn ychydig o frawddegau a phostio hynny yn y nodwedd sgwrsio. Gall y nodwedd hon hefyd fod yn werthfawr iawn i wirio dealltwriaeth myfyrwyr tawelach sydd efallai\u2019n dymuno peidio ag ymateb ar lafar i\u2019ch cwestiynau. Dyma rai awgrymiadau ar sut i reoli\u2019r sgwrs yn effeithiol yn MS Teams."}, {"text_idx": "#000049", "text": "Emojis.I godi bach o hwyl yn yr ystafell ddosbarth ac fel ffordd o osgoi ymatebion \u201cie/na\u201d, gallech ofyn i\u2019ch myfyrwyr ymateb i\u2019ch sylw yn y sgwrs i fynegi sut maen nhw\u2019n teimlo am bwnc neu gysyniad. Er enghraifft:"}, {"text_idx": "#000050", "text": "Nodwedd codi eich llaw.Mae\u2019r nodwedd codi eich llaw o fewn Teams yn caniata\u0301u i ddefnyddwyr hysbysu\u2019r darlithydd fod ganddynt gwestiwn neu sylw i\u2019w wneud, ond gallech hefyd ei ddefnyddio i wirio dealltwriaeth. Beth am ofyn i fyfyrwyr ddefnyddio\u2019r nodwedd mewn ymateb i gwestiwn? Er enghraifft, \u201ccodwch eich llaw os ydych am i mi ddangos i chi sut i wneud hynny eto\u201c.Gallech hefyd ddefnyddio\u2019r nodwedd i annog myfyrwyr i ymhelaethu ar eu hatebion yn y sgwrs, er enghraifft \u201ccodwch eich llaw os gallwch ddweud mwy wrthyf am hynny\u201c. Os yw\u2019r myfyrwyr yn bryderus am ymateb ar lafar, gallwch eu hannog i ymateb gydag ymhelaethu yn ysgrifenedig yn y sgwrs."}, {"text_idx": "#000051", "text": "Sesiynau galw heibio: Offer e-ddysgu"}, {"text_idx": "#000052", "text": "Hoffem gynnig cyfle i staff y Brifysgol ymuno a\u0302 ni yn ein sesiynau galw heibio ar ddefnyddio offer e-ddysgu (Blackboard, Panopto, Turnitin a MS Teams) ar gyfer gweithgareddau dysgu ac addysgu. Bydd y rhain yn gyfle anffurfiol i chi siarad a\u0302\u2019n Harbenigwyr Dysgu Ar-lein ac i fynd i\u2019r afael ag unrhyw broblemau sydd gyda chi."}, {"text_idx": "#000053", "text": "Cynhelir pob sesiwn galw heibio drwy MS Teams ac nid oes angen archebu lle, dim ond clicio ar y dolenni isod. *Noder y bydd sesiynau gyda seren (*) yn sesiynau dwyieithog, a bydd pob sesiwn heb seren yn cael ei rhedeg fel sesiynau cyfrwng Saesneg."}, {"text_idx": "#000054", "text": "Bydd y sesiynau galw heibio hyn yn cael eu cynnal ar:"}, {"text_idx": "#000055", "text": "Gobeithiwn y bydd y sesiynau hyn yn rhoi cyfle i chi gael atebion i unrhyw gwestiynau am eich anghenion addysgu."}, {"text_idx": "#000056", "text": "Os oes gennych unrhyw gwestiynau, e-bostiwch udda@aber.ac.uk."}, {"text_idx": "#000057", "text": "Sut i sicrhau bod recordiadau anghydamserol yn ennyn brwdfrydedd ac yn rhyngweithiol"}, {"text_idx": "#000058", "text": "Mae cynnwys anghydamserol a recordiwyd o flaen llaw wedi dod yn ffactor allweddol wrth gyflwyno cyrsiau a galluogi\u2019r profiad dysgu gorau i fyfyrwyr ym Mhrifysgol Aberystwyth. Mae sawl strategaeth y gall darlithwyr eu defnyddio i sicrhau bod y recordiadau hyn yn ennyn brwdfrydedd ac yn rhyngweithiol."}, {"text_idx": "#000059", "text": "Mae sawl mantais i ddarlithoedd anghydamserol a recordiwyd o flaen llaw, ac mae\u2019r rhan fwyaf o fyfyrwyr \u2013 y genhedlaeth YouTube \u2013 yn adnabod y dull hwn o ddysgu yn dda iawn (Scagnoli, Choo a Tian, 2019). Rhai manteision yw y gall myfyrwyr reoli eu hymgysylltiad a\u0302\u2019r cynnwys a\u2019u bod yn gwerthfawrogi\u2019r cyfleustra a\u2019r hyblygrwydd y mae recordiadau anghydamserol yn ei roi iddynt, yn arbennig o ran cyflymdra\u2019r dysgu a bod modd iddynt wylio drosodd a throsodd (Dale a Pymm, 2009; Ramlogan et al., 2014; Scagnoli, Choo a Tian, 2019)."}, {"text_idx": "#000060", "text": "Mae hi\u2019n hanfodol felly bod staff yn amlinellu beth maent yn ei ddisgwyl gan y myfyrwyr o ran ymgysylltu a\u0302\u2019r deunyddiau dysgu, a hynny yn y fideos a recordiwyd yn ogystal a\u0302\u2019r sesiynau wyneb yn wyneb."}, {"text_idx": "#000061", "text": "Darganfu Scagnoli, Choo a Tian (2019) bod dros hanner myfyrwyr israddedig yn llai tebygol o ymgysylltu a\u0302 chynnwys anghydamserol a recordiwyd o flaen llaw os oeddent yn teimlo nad oedd yn cysylltu\u2019n uniongyrchol a\u0302\u2019r gweithgareddau yn y sesiynau neu ag aseiniadau. Mae gwneud cyswllt eglur rhwng elfennau gwahanol o fodiwl, yn y cynnwys a recordiwyd eisoes a\u2019r sesiynau wyneb yn wyneb, felly yn eithriadol o bwysig."}, {"text_idx": "#000062", "text": "Mae myfyrwyr yn gwerthfawrogi cymdeithas a phresenoldeb wrth addysgu, ac yn fwy tebygol o fod yn wybyddol bresennol eu hunain (h.y. gwneud penderfyniad ymwybodol i ymgysylltu a\u0302\u2019r ddarlith sydd wedi\u2019i recordio yn unig, yn hytrach na cheisio amldasgio), os ydynt yn teimlo\u2019n gysylltiedig a\u0302\u2019r gymuned ddysgu. Yn syml: mae eich presenoldeb yn y deunyddiau wedi\u2019u recordio yn hanfodol. Os yw\u2019n bosibl, dangoswch eich wyneb, edrychwch ar y camera, a byddwch yn bresennol yn y recordiad . Yn enwedig gan fod y myfyrwyr, o bosibl, ond yn adnabod hanner uchaf eich wyneb, os o gwbl, mae gallu ymgysylltu a\u0302 darlithwyr fel pobl yn ffordd allweddol o sicrhau bod eich cynnwys a recordiwyd yn ennyn mwy o frwdfrydedd."}, {"text_idx": "#000063", "text": "Ystyriwch fod y myfyrwyr yn debygol iawn o ymgysylltu a\u0302 darlithoedd a recordiwyd ar eu pennau eu hunain. Mae\u2019r fideos felly\u2019n sgwrs uniongyrchol, un i un. Addaswch eich cyflwyniad i fod yn fwy uniongyrchol, yn hytrach na\u2019r modd y byddech chi\u2019n traddodi darlith i ddarlithfa gyda 100 o fyfyrwyr."}, {"text_idx": "#000064", "text": "Wrth ymgysylltu a\u0302\u2019r fideos, mae talpio yn hanfodol. Nid yw\u2019n ddigon recordio darlith a\u2019i rhannu\u2019n ddwy. Mae cynnwys tasg bob 5 i 10 munud yn torri\u2019r ddarlith i fyny, yn gosod cyfrifoldeb am y dysgu ar y myfyrwyr, ac yn cynyddu\u2019r rhyngweithio. Gallai hyn gynnwys"}, {"text_idx": "#000065", "text": "\u2022 Cwisiau (gellir ychwanegu\u2019r rhain yn Panopto, ac oedi\u2019r recordiad nes eu bod wedi\u2019u cwblhau)\u2022 Ysgrifennu sydyn (rhoi 2-3 munud i\u2019r myfyrwyr ysgrifennu unrhyw wybodaeth bresennol sydd ganddynt neu grynhoi eu dealltwriaeth o bwnc hyd yma)\u2022 Defnyddio\u2019r nodweddion Nodiadau a Thrafodaeth yn Panopto (gellid defnyddio\u2019r rhain ar gyfer Ysgrifennu Sydyn)\u2022 Polau rhyngweithiol (gall y canlyniadau ffurfio sail i drafodaeth wyneb yn wyneb wedyn)"}, {"text_idx": "#000066", "text": "Yn yr un modd, mae gweithgareddau cyfochrog y gallech eu cynnwys ar gyfer eich myfyrwyr, megis cwestiynau am y pwnc, wedi\u2019u darparu fel copi digidol o flaen llaw, y gall y myfyrwyr eu hateb wrth iddynt ymgysylltu a\u0302\u2019r ddarlith (neu gallant ddewis eu defnyddio fel strwythur ar gyfer tasg Ysgrifennu Sydyn). Mae herio\u2019r myfyrwyr i ddod a\u0302 chwestiynau sydd wedi codi yn ystod darlith anghydamserol i sesiwn wyneb yn wyneb yn ffordd arall o annog ymgysylltiad a\u0302 chynnwys a recordiwyd."}, {"text_idx": "#000067", "text": "Dyma rai strategaethau eraill ar gyfer annog ymgysylltiad"}, {"text_idx": "#000068", "text": "\u2022 Egluro\u2019n gwbl glir beth fydd y myfyrwyr yn ei elwa o\u2019r sesiwn\u2022 Defnyddio sleidiau clir, syml a graffig (cofiwch hygyrchedd)\u2022 Cre\u0308wch fwrdd stori neu sgript ar gyfer eich cynnwys, os oes angen, i gynnal strwythur eglur o\u2019r dechrau i\u2019r diwedd\u2022 Gorffennwch drwy atgoffa\u2019r myfyrwyr o\u2019r prif bwyntiau a beth yw\u2019ch disgwyliadau o ran y gweithgareddau annibynnol cyn y sesiwn nesaf"}, {"text_idx": "#000069", "text": "Rydym yn argymell ein cyfarwyddyd ar \u2018y ffordd orau o ddefnyddio\u2019ch llais wrth recordio\u2019 (isdeitlau dwyieithog yn y fideo) ac yn eich gwahodd i ymuno ag unrhyw sesiynau hyfforddi DPP perthnasol (dolen i\u2019r sesiynau yma)."}, {"text_idx": "#000070", "text": "Cyngor ar reoli addysgu wyneb i wyneb ac addysgu \u2018HyFlex\u2019 yn llwyddiannus"}, {"text_idx": "#000071", "text": "Cyngor ar reoli addysgu wyneb i wyneb yn llwyddiannus:Dylai pob aelod o staff ymdrechu i amlhau\u2019r amser y mae myfyrwyr yn gweithio cefn wrth gefn neu ochr wrth ochr, pan fo\u2019n bosibl. Ond, pan nad yw hyn yn bosibl, gall myfyrwyr droi at ei gilydd, i drafod mewn seminar er enghraifft, cyhyd a\u0302 bod arferion lliniarol eraill ar waith (awyru, masgiau, pellhau cymdeithasol)."}, {"text_idx": "#000072", "text": "Gellir cychwyn trafodaeth fer (10 munud) ymhlith y myfyrwyr drwy ddefnyddio technolegau rhyngweithiol megis meddalwedd pleidleisio i alluogi myfyrwyr i gasglu eu gwybodaeth a chychwyn trafodaeth lawn, lle bydd yr holl fyfyrwyr yn wynebu ymlaen eto. Dylid cynnal mwyafrif y sesiynau wyneb i wyneb gyda\u2019r myfyrwyr wedi\u2019u lleoli cefn wrth gefn neu ochr wrth ochr."}, {"text_idx": "#000073", "text": "Noder:\u2022 Dylai unrhyw weithgareddau lle mae\u2019r myfyrwyr yn wynebu ei gilydd fod mewn grwpiau bach iawn (parau neu grwpiau o dri) i leihau maint cyffredinol y dosbarth ac i sicrhau y gall pawb gyfrannu.\u2022 Mae atgoffa myfyrwyr o arferion sgwrsio da, ble mae pobl yn cymryd eu tro i siarad, yn hanfodol i leihau cyfanswm y sgyrsiau, ac felly cyfanswm y defnynnau aerosol.\u2022 Mewn ystafelloedd gyda seddi gosod a/neu haenog, gall trafodaeth o\u2019r fath fod yn anodd, gan na chaiff myfyrwyr newid seddi.\u2022 Mewn ystafelloedd gyda seddi symudol, ni ddylid newid gosodiad yr ystafell, a dylai\u2019r staff sicrhau bod myfyrwyr yn cadw pellter cymdeithasol bob tro wrth droi at eraill."}, {"text_idx": "#000074", "text": "Cyngor ar reoli addysgu \u2018HyFlex\u2019 yn llwyddiannus:\u2022 Nodwch eich disgwyliadau\u2019n glir: beth all y myfyrwyr sy\u2019n ymuno o bell ei ddisgwyl? A fyddant yn arsylwi? A fyddant yn cyfrannu? Beth yw cyfyngiadau cymryd rhan o bell?\u2022 Galluogwch dasgau rhyngweithiol sy\u2019n dod a\u0302 myfyrwyr o bell ac ar y safle at ei gilydd, er enghraifft polau rhyngweithiol y gall pawb gael mynediad iddynt ar yr un pryd.\u2022 Os yw\u2019r niferoedd yn afreolaidd iawn a bod mwyafrif y myfyrwyr yn bresennol mewn un modd (e.e. dim ond un myfyriwr yn ymuno o bell), gwahoddwch fyfyrwyr ar y safle i\u2019r sesiwn ar-lein gan ddefnyddio eu dyfeisiau eu hunain i alluogi trafodaeth rhwng cyfoedion."}, {"text_idx": "#000075", "text": "Subscribe to Blog via Email\nEnter your email address to subscribe to this blog and receive notifications of new posts by email."}, {"text_idx": "#000076", "text": "Subscribe to Blog via Email"}, {"text_idx": "#000077", "text": "Enter your email address to subscribe to this blog and receive notifications of new posts by email."}]